CELEX: 32019D1593
Language: sk
Date: 2019-09-24 00:00:00
Title: Vykonávacie rozhodnutie Rady (EÚ) 2019/1593 z 24. septembra 2019, ktorým sa mení vykonávacie rozhodnutie 2013/676/EÚ, ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

27.9.2019   
               
               
                  SK
               
               
                  Úradný vestník Európskej únie
               
               
                  L 248/69
               
            
         VYKONÁVACIE ROZHODNUTIE RADY (EÚ) 2019/1593
         z 24. septembra 2019,
         ktorým sa mení vykonávacie rozhodnutie 2013/676/EÚ, ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     Vykonávacím rozhodnutím Rady 2010/583/EÚ (2) a následne vykonávacím rozhodnutím Rady 2013/676/EÚ (3) sa Rumunsku povolilo uplatňovať osobitné opatrenie, ktorým sa za osobu povinnú platiť daň z pridanej hodnoty (ďalej len „DPH“) pri dodaniach produktov z dreva zdaniteľnými osobami určuje zdaniteľná osoba, ktorej sa uvedené produkty dodávajú. Platnosť povolenia sa vykonávacím rozhodnutím Rady (EÚ) 2016/1206 (4) predĺžila do 31. decembra 2019.
                  
               
                     (2)
                  
                  
                     Listom, ktorý Komisia zaevidovala 11. marca 2019, Rumunsko požiadalo o povolenie naďalej uplatňovať osobitné opatrenie po 31. decembri 2019. K žiadosti bola pripojená správa o uplatňovaní tohto opatrenia, ako sa vyžaduje vo vykonávacom rozhodnutí 2013/676/EÚ.
                  
               
                     (3)
                  
                  
                     Listami z 9. apríla 2019 Komisia o žiadosti Rumunska informovala ostatné členské štáty. Listom z 10. apríla 2019 Komisia oznámila Rumunsku, že má všetky informácie potrebné na posúdenie danej žiadosti.
                  
               
                     (4)
                  
                  
                     Podľa informácií poskytnutých Rumunskom sa skutkový stav, ktorým sa odôvodňovalo uplatňovanie osobitného opatrenia, nezmenil. Z analýzy rumunských orgánov navyše vyplýva, že opatrenie sa ukázalo ako účinné pri znižovaní daňových únikov.
                  
               
                     (5)
                  
                  
                     Osobitné opatrenie je primerané sledovaným cieľom, keďže sa obmedzuje na veľmi špecifické operácie v odvetví, ktoré spôsobuje značné problémy, pokiaľ ide o daňové úniky a vyhýbanie sa daňovým povinnostiam. Okrem toho ďalšie uplatňovanie opatrenia by nemalo nepriaznivo ovplyvniť predchádzanie podvodom na maloobchodnej úrovni, v iných odvetviach alebo iných členských štátoch.
                  
               
                     (6)
                  
                  
                     Rumunsku by sa preto malo povoliť uplatňovať osobitné opatrenie naďalej na ďalšie obmedzené obdobie, a to do 31. decembra 2022.
                  
               
                     (7)
                  
                  
                     Vo všeobecnosti sa výnimky povoľujú na obmedzené obdobie tak, aby sa dalo posúdiť, či sú osobitné opatrenia primerané a účinné. Výnimky poskytujú členským štátom čas, aby do uplynutia platnosti osobitných opatrení zaviedli iné tradičné opatrenia na riešenie predmetného problému. Výnimky, ktoré umožňujú využitie mechanizmu prenesenia daňovej povinnosti, sa povoľujú iba výnimočne pre konkrétne oblasti, v ktorých sa vyskytujú podvody, a predstavujú krajné riešenie. Rumunsko by preto malo implementovať iné tradičné opatrenia na boj proti podvodom v oblasti DPH a predchádzanie týmto podvodom v drevárskom odvetví, v dôsledku čoho by už výnimka z článku 193 smernice 2006/112/ES v súvislosti s takýmito dodaniami nemala byť viac potrebná.
                  
               
                     (8)
                  
                  
                     V tejto fáze preto nie je potrebné do vykonávacieho rozhodnutia 2013/676/EÚ zahrnúť osobitné ustanovenia týkajúce sa ďalších žiadostí o predĺženie platnosti výnimky povolenej uvedeným vykonávacím rozhodnutím na obdobie po 31. decembri 2022.
                  
               
                     (9)
                  
                  
                     Osobitné opatrenie nemá žiadny nepriaznivý vplyv na vlastné zdroje Únie plynúce z DPH.
                  
               
                     (10)
                  
                  
                     Vykonávacie rozhodnutie 2013/676/EÚ by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Vykonávacie rozhodnutie Rady 2013/676/EÚ sa mení takto:
            
                        1.
                     
                     
                        V článku 1 sa dátum „31. decembra 2019“ nahrádza dátumom „31. decembra 2022“.
                     
                  
                        2.
                     
                     
                        Článok 3 sa vypúšťa.
                     
                  
         
            Článok 2
            Toto rozhodnutie nadobúda účinnosť dňom jeho oznámenia.
         
         
            Článok 3
            Toto rozhodnutie je určené Rumunsku.
         
         
            V Bruseli 24. septembra 2019
            
               
                  Za Radu
               
               
                  predsedníčka
               
               K. KULMUNI
            
         
         
            (1)  Ú. v. EÚ L 347, 11.12.2006, s. 1.
         
            (2)  Vykonávacie rozhodnutie Rady 2010/583/EÚ z 27. septembra 2010, ktorým sa Rumunsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 256, 30.9.2010, s. 27).
         
            (3)  Vykonávacie rozhodnutie Rady 2013/676/EÚ z 15. novembra 2013, ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 31).
         
            (4)  Vykonávacie rozhodnutie Rady (EÚ) 2016/1206 z 18. júla 2016, ktorým sa mení vykonávacie rozhodnutie 2013/676/EÚ, ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 198, 23.7.2016, s. 47).